Broj: 711-I-1588-M-114/21-02-19

Zagreb, 20. rujna 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatjane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev rukovodećg državnog službenika Zvonimira Novaka, ravnatelja Uprave Ministarstva gospodarstva i održivog razvoja**,za davanjem mišljenja Povjerenstva, na 143. sjednici, održanoj 20. rujna 2021.g., daje sljedeće:

**MIŠLJENJE**

**Na temelju članka 20. stavka 3. ZSSI-a, u svezi s člankom 14. stavkom 1. ZSSI-a, rukovodeći državni službenik Zvonimir Novak, ravnatelj Uprave Ministarstva gospodarstva i održivog razvoja, koji je prethodno obnašao dužnost pomoćnika ministra gospodarstva i održivog razvoja do 11. veljače 2021., ne može u razdoblju od dvanaest mjeseci nakon prestanka obnašanja dužnosti pomoćnika ministra obavljati funkciju člana nadzornog odbora trgovačkog društva Jadroplov d.d.**

Obrazloženje

U Povjerenstvu je 15. rujna 2021. pod brojem 711-U-4692-M-114/21-01-4 zaprimljen zahtjev za mišljenjem rukovodećeg državnog službenika Zvonimira Novaka, ravnatelja Uprave Ministarstva gospodarstva i održivog razvoja, povodom kojeg se vodi predmet broj M-114/21.

Podnositelj u zahtjevu navodi da je Rješenjem Vlade Republike Hrvatske od 11. veljače 2021.g. razriješen dužnosti pomoćnika ministra gospodarstva i održivog razvoja te da je imenovan ravnateljem Uprave za industriju, poduzetništvo i obrt istog ministarstva čime je postao državni službenik. Slijedom navedenog, dužnosnik postavlja upit može li ispred Ministarstva gospodarstva i održivog razvoja biti imenovan za člana nadzornog odbora društva Jadroplov d.d. napominjući da on kao državni dužnosnik nije imao poslovni odnos s navedenim društvom.

Uvidom u Registar dužnosnika koji vodi i ustrojava Povjerenstvo, utvrđeno je da je Zvonimir Novak do 11. veljače 2021. obnašao dužnost pomoćnika ministra gospodarstva i održivog razvoja, te da od 11. veljače 2021. obnaša dužnost ravnatelja Uprave navedenog Ministarstva.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona.

Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave („Narodne novine“ broj 66/19.) propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Člankom 3. stavkom 3. ZSSI-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. tog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Stoga je Zvonimir Novak povodom obnašanja dužnosti pomoćnika ministra gospodarstva i održivog razvoja bio dužnosnik iz članka 3. ZSSI-a, kojeg u cijelosti povodom obnašanje ove dužnosti obvezuju odredbe ZSSI-a, dok je kao ravnatelj Uprave rukovodeći državni službenik, te ga također obvezuju odredbe ZSSI-a, ali u dijelu koji se odnosi članke 8., 9. i 10, glave III, članke 42. do 46. i članak 55. stavak 3. ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a, propisano je da obveze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Zvonimir Novak u trenutku podnošenja ovog zahtjeva više nije dužnosnik iz članka 3. stavaka 1. i 2. ZSSI-a, jer obnaša dužnost ravnatelja Uprave Ministarstva gospodarstva i održivog razvoja. Na njega se kao rukovodećeg državnog službenika primjenjuju taksativno navedeni članci ZSSI-a, kojima nisu obuhvaćene zakonske odredbe o dopuštenosti članstva u nadzornom odboru trgovačkog društva za vrijeme obnašanja dužnosti ravnateljice Uprave. Međutim, Zvonimir Novak je do 11. veljače 2021. bio dužnosnik iz članka 3. stavka 1. podstavka 26. ZSSI-a, jer je do navedenog dana obnašao dužnost pomoćnika ministra gospodarstva i održivog razvoja. Dužnosnike u razdoblju od 12 mjeseci od prestanka obnašanja dužnosti obvezuju određene zabrane i ograničenja propisane odredbama ZSSI-a.

Zabrana članstva u upravnim tijelima i nadzornim odborima trgovačkih društava propisana je beziznimno. Ista sukladno članku 14. stavku 1. ZSSI-a obvezuje dužnosnike za vrijeme obnašanja javne dužnosti, ali temeljem članka 20. stavka 3. ZSSI-a, i u razdoblju od 12 mjeseci od dana prestanka obnašanja dužnosti, neovisno o tome tko je osnivač trgovačkog društva (država, jedinica lokalne, odnosno područne samouprave ili druge fizičke i pravne osobe).

Stoga na temelju članka 20. stavka 3. ZSSI-a u svezi s člankom 14. stavkom 1. ZSSI-a, Zvonimir Novak u razdoblju od 12 mjeseci od dana prestanka obnašanja dužnosti pomoćnika ministra gospodarstva i održivog razvoja ne može obavljati funkciju člana nadzornog odbora trgovačkog društva Jadroplov d.d.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Rukovodeći državni službenik Zvonimir Novak, elektronička dostava
2. Objava na internetskoj stranici Povjerenstva
3. Pismohrana